Кавказ Ищхъэрэм и студент нэхъыфIхэр
УФ-м и Президент Путин Владимир 2018 гъэм и накъыгъэм къыхилъхьа жэрдэмым ипкъ иткIэ къызэрагъэпэщауэ щIалэгъуалэм яхуэгъэза Iуэхугъуэ куэд зэфIех «Урысейр Iэмалхэм я къэралщ» зэгухьэныгъэм. Абы игъэлажьэ проект нэхъыфIхэм ящыщщ менеджментымкIэ урысейпсо щIалэгъуалэ кубокыр — «Унафэ щIы!» зыфIащар. Абы и япэ Iыхьэхэр щIыпIэхэм щекIуэкIащ. Абы щытекIуахэм я зэпеуэ иджы Псыхуабэ къыщызэрагъэпэщащ.
Унафэ щIыным, Iуэху зехьэным хуэIэижь щIалэгъуалэр наIуэ къэщIынымрэ абыхэм ябгъэдэлъ апхуэдэ зэфIэкIхэм зегъэужьынымрэ зи къалэн нэхъыщхьэ кубокым и финал ныкъуэм ирагъэблэгъащ Кавказ Ищхъэрэм нэхъыфIу къыщалъыта студентхэр. Ставрополь крайм, Къэбэрдей-Балъкъэрым, Шэшэным, Дагъыстэным, Осетие Ищхъэрэ — Аланием я еджапIэ нэхъыщхьэхэм я студентхэр щызэхуэзащ РАНХиГС-м УправленэмкIэ и Кавказ Ищхъэрэ институтым. Зэхуэсыр къыщызэIуахым абы кърихьэлIа псоми фIэхъус псалъэкIэ захуигъэзащ Ставрополь крайм и Правительствэм и Аппаратым и унафэщIым и къуэдзэ Зритнев Владимир.
— Къэралпсо зэпеуэм и кIэух Iыхьэхэм ящыщ зым фызэрыхэтымкIэ си гуапэу сынывохъуэхъу. Кубокым и финал ныкъуэм къэсар абы хыхьауэ щытахэм я Iыхьэ пщIанэращ. Абы къегъэлъагъуэ вбгъэдэлъ щIэныгъэрэ зэфIэкIкIэ фи ныбжьым ит куэдым япэ фызэрищар, — къыхигъэщащ Зритневым. — Урысей Федерацэр цIыхум зиужьын папщIэ Iэмал куэд здэщыIэ къэралщ. Ахэр фэркIэ зэIухащи, жыджэру къэвгъэсэбэп.
Студентхэм ябгъэдэлъ щIэныгъэмрэ зэфIэкIхэмрэ набдзэгубдзаплъэу якIэлъыплъынущ зэпеуэм къыхузэрагъэпэща КъэпщытакIуэ гупыр. ЩIэныгъэлIхэмрэ IэщIагъэлIхэмрэ нэмыщI, гупым хэтщ Кавказ Ищхъэрэ щIыналъэм щылажьэ IуэхущIапIэ инхэм, щыIэ власть IэнатIэхэм я унафэщIхэри. Финал ныкъуэм щытекIуэхэм къэралым и еджапIэ нэхъыщхьэхэм я магистратурэхэм зэрыщеджэн грантхэр къратынущ, апхуэдэу ахэр лэжьапIэ ирагъэблэгъэнущ IуэхущIапIэ ехьэжьахэм.
Зи щIалэгъуэхэм псалъэ гуапэкIэ захуэзыгъэзахэм ящыщщ КъБР-м цIыхухэр егъэджэнымкIэ, щIэныгъэмрэ щIалэгъуалэм я IуэхухэмкIэ и министрым и къуэдзэ Мокаев Ашэмэз. Ар къызэхуэсахэм къахуеджащ зи лIыкIуэ IэнатIэм и пашэ, министр Къумыкъу Iэуес зэпеуэм хэтхэм къахуигъэхьа фIэхъус псалъэм. «Ди къэралым адэкIи зегъэужьынымкIэ иджырей щIэблэм къалэнышхуэ я пщэ илъщ. ЗэхъуэкIыныгъэфIхэр махуэ къэс щокIуэкI IэнатIэ куэдым, фэращ Урысей къэралыщIэр зыухуэну дызыщыгугъыр. Фэ вбгъэдэлъ щIэныгъэмрэ зэфIэкIымрэ, фхэлъ жыджэрагъымрэ гудзакъэмрэ куэдкIэ елъытащ ди хэкум хамэ щIыналъэхэм къыщыхуащIыну пщIэмрэ гулъытэмрэ, — итт абы. — «Унафэ щIы!» зэпеуэм фыхэтыну Iэмал къызэрыфхукъуэкIар къэвгъэсэбэп».
Кавказ Ищхъэрэм управленэмкIэ и институтым и унафэщI, УФ-м и Жылагъуэ палатэм хэт ЛIыс Азэмэт студентхэм ягу къигъэкIыжащ мыпхуэдэ зэпеуэр Псыхуабэ мы гъэм ещанэрейуэ зэрыщекIуэкIыр. Апхуэдэ зэхьыхьэ куэдым щIалэгъуалэр жыджэру хэтыну къыхуриджащ абы икIи текIуэныгъэ къахьыну ехъуэхъуащ.
Махуэ зыбжанэкIэ екIуэкIыну зэпеуэм щытекIуэхэр кIэух зэIущIэм ирагъэблэгъэнущ. Ар накъыгъэ мазэм Москва щызэхашэнущ.
ЖЫЛАСЭ Маритэ.
